เบรกคืนภาษีเชฟรอนระหว่างรอผลสอบ
พล.อ.ประยุทธ์จี้ถามผลสอบเชฟรอน คลังตั้งกรรมการสอบภาษี พร้อมเบรกคืนภาษีไปก่อน
12 พ.ย. 2559

โพสต์ทูเดย์ - พล.อ.ประยุทธ์จี้ถามผลสอบเชฟรอน คลังตั้งกรรมการสอบภาษี พร้อมเบรกคืนภาษีไปก่อน 
พล.อ.ประยุทธ์ จันทร์โอชา นายกรัฐมนตรี เปิดเผยว่า ได้เดินทางมาตรวจเยี่ยมการทำงานของกระทรวงการคลัง และได้สอบถามกรณีการขอคืนภาษีของบริษัท เชฟรอน (ประเทศไทย) กับ รมว.คลัง ซึ่งได้รับรายงานว่าดำเนินการตรวจสอบทั้งที่ยังไม่ถูกร้องเรียน และได้สอบถามนายสมชัย สัจจพงษ์ ปลัดกระทรวงการคลังในเรื่องนี้ ซึ่งปลัดกระทรวงการคลังพร้อมชี้แจงทุกเรื่องไม่มีปัญหา
นายอภิศักดิ์ ตันติวรวงศ์ รมว.คลัง กล่าวว่า กระทรวงการคลังได้ส่งเรื่องกรณีบริษัท เชฟรอน (ประเทศไทย) นำน้ำมันจากภายในประเทศไปใช้เพื่อกระบวนการผลิตบนแท่นขุดเจาะน้ำมันในทะเลระยะทางเกิน 12 ไมล์ทะเล สามารถขอคืนภาษีสรรพสามิตและภาษีมูลค่าเพิ่มเพราะเป็นการส่งออกได้หรือไม่ โดยขอให้คณะกรรมการกฤษฎีกาเร่งให้ความเห็นในเรื่องนี้ เพราะหน่วยงานที่เกี่ยวข้องมีความเห็นไม่ตรงกัน บางหน่วยงานระบุว่า เป็นการส่งออกขอคืนภาษีได้ บางหน่วยงานระบุว่าขอคืนภาษีไม่ได้
อย่างไรก็ตาม ระหว่างการพิจารณาของคณะกรรมการกฤษฎีกาจะไม่เกิดความเสียหายกับกระทรวงการคลังหรือประเทศเพิ่ม เนื่องจากได้หยุดการขอคืนภาษีของบริษัท เชฟรอน ในกรณีดังกล่าวไว้ก่อนจนกว่าจะมีความชัดเจนของคณะกรรมการกฤษฎีกา รวมทั้งได้ตั้งกรรมการสอบข้อเท็จจริงขึ้น มีนายประภาศ คงเอียด รองปลัดกระทรวงการคลัง เป็นประธาน เพื่อสอบว่าเรื่องเกิดขึ้นอย่างไรและมีใครเกี่ยวข้องบ้าง
แหล่งข่าวจากกระทรวงการคลัง เปิดเผยว่า กรมศุลกากรได้ให้ความเห็นตั้งแต่ปี 2554 ซึ่งขณะนั้นนายประสงค์ พูนธเนศ เป็นอธิบดีกรมศุลกากร ว่าบริษัท เชฟรอน สามารถขอคืนภาษีนำน้ำมันในประเทศไปใช้บนแท่นขุดเจาะได้เพราะอยู่ห่างจากฝั่งมากกว่า 12 ไมล์ทะเล และอธิบดีกรมศุลกากรสมัยต่อมาก็ได้คืนภาษีมาโดยตลอด จนปี 2557 ยุคนายสมชัยเป็นอธิบดี และปี 2559 ที่นายกุลิศ สมบัติศิริ เป็นอธิบดี เจ้าหน้าที่กรมศุลกากรได้จับกุมการนำน้ำมันออกของเชฟรอน ทำให้ต้องส่งเรื่องให้กฤษฎีกาตีความให้ชัดเจน